依韻和永叔內翰西齋手植菊花過節始開偶書見寄
作者：梅堯臣
朝代：宋

paragraphs: 晝惜日易沉，夜惜月易曉。
重陽種菊花，此意亦大好。
所嗟時節晚，又失澆培早。
開榮獨是遲，造化徒費巧。
霜前擁繁萼，籬下同隕槁。
微根發再綠，復笑王孫草。
莊生語鵬鷃，樂不計大小。
能齊乃有餘，但恐知者少。
常愛阮嗣宗，遇酒醉則倒。
杯中得賢趣，世上逐金裊。